හැටන් වටවල ලොනැක් වතු යායේ පිහිටි වැවෙහි දිය නෑමට ගොස් (19) දින පස්වරුවේ අතුරුදන් වූ පුද්ගලයින් දෙදෙනාගේ සිරුරු, ලක්ෂපාන යුධ හමුදා කදවුරේ භට පිරිස් විසින් අද (20) දින උදැසන එම වැවේ තිබී ගොඩ ගනු ලැබුවා.මෙසේ ගොඩගනු ලැබුවේ, වටවල ලොනැක් වත්තේ පදිංචි සින්නයියා රාජා නැමති තිස් අට හැවිරිදි දෙදරු පියාගේ සහ හලාවත විලත්තල ප්‍රදේශයේ පදිංචි සචින්ත දිල්ෂාන් නමැති විසි එක් හැවිරිදි තරුණයාගේ සිරුරුයි.ජිවිතක්ෂයට පත් දෙදෙනා වටවල ලොනැක් වතු යායේ පිහිටි සත්ත්ව ගොවිපොළක ගොඩනැගිල්ලක් ඉදි කිරිමේ කටයුත්තක නියැලි සිටි අය බවත්, ඔවුන් දෙදෙනා එම ගොවිපොළේ ගොඩනැගිල්ලක් ඉදිකිරිමේ කටයුත්තේ නියැලි සිටින තවත් තිදෙනෙකු සමඟ (19) දින පස්වරු 5ට පමණ වැවේ දිය නෑමට ගොස් ඇති බවත් වාර්තා වෙනවා.එම අවස්ථාවෙදි යි මෙම අනතුර සිදු වී ඇත්තේ.පළමු ව ජිවිතක්ෂයට පත් වූ සින්නයියා රාජා වැවෙහි දිය නාමින් සිටිය දී ඔහු දියේ ගිලීමට ලක් වී ඇති අතර, ඔහු ව බේරා ගැනිමට සචින්ත දිල්ෂාන් වැවට පැන තිබෙනවා.එම අවස්ථාවේ දෙදෙනාම දියේ ගිලි අතුරුදහන් වී ඇති බව සඳහන්.අතුරුදහන් වූ දෙදෙනාගේ සිරුර සොයා ගැනිමට වතු කම්කරුවන් (19) දින රාත්‍රිය වන තෙක් ම උත්සාහ කළත්, සිරුරු සොයා ගැනිමට නො හැකි වූ නිසා, ලක්ෂපාන යුධ හමුදා කදවුරේ භට පිරිසගේ සහාය ලබා ගැනිමට නෝටන්බ්‍රිජ් පොලිසිය කටයුතු කර තිබෙනවා.ගොඩගත් සිරුරු දෙක හැටන් මහෙස්ත්‍රාත්වරයාගේ ස්ථාන පරික්ෂාවෙන් පසු ව, පශ්චාත් මරණ පරීක්ෂණ සඳහා දික්ඔය මුලික රෝහලේ අධිකරණ වෛද්‍යවරයාට යොමු කිරීමට නියමිත යි.